પોલીસ સૂત્રો પાસેથી મળતી માહિતી મુજબ ચીકુવાડી સ્થિત આવિર્ભાવ સોસાયટીમાં રહેતા આશાબહેન પાટીલ ( ઉ. વરસ 40)ને તેમના પતિ સંતોષ પાટીલ સાથે કામ પર જવા અંગે ઝઘડો થયો હતો. દિવાળીના તહેવારો આવતા હોવાથી તે પતિને કામધંધો બરાબર કરવા સમજાવી રહ્યાં હતા અને તે બાબતે બોલાચાલી ઉગ્ર બની હતી. છેવટે રાત્રે દોઢ વાગ્યે આશાબહેન તેના ત્રણેય સંતાનો દિપાલી ( 13 વરસ), દિવ્યા ( 15 વરસ) અને પુત્ર મનીષ (11 વરસ)ને લઈને ઘરેથી નીકળી ગયા હતા. તેઓ ઉધના-ભેસ્તાન રેલવે સ્ટેશન વચ્ચે બાળકોને લઈને જ ટ્રેક પર સૂઈ ગયા હતા. સામેથી ધસમસતી બાંન્દ્રા એકસપ્રેસ ટ્રેનને જોઈને દિવ્યા ગભરાઈને ઉઠીને ભાગી હતી અને દોડીને નજીકના લોકોના ઘરના દરવાજા જોર-જોરથી ખટખટાવી પોતાની માતા અને ભાઈ-બહેનને બચાવી લેવા બૂમો પાડતી હતી. લોકો દોડ્યા પણ હતા. પરંતુ દિવ્યા ભાગેલી તે જ સમયે ટ્રેન નીચે તેની માતા આશાબહેન સહિત બંને નાના ભાઈ-બહેન કપાઈ ચૂક્યા હતા. સ્થળ પર પહોંચેલા લોકોના કાળજા કાંપી ઉઠયા હતા. અને પોતાના માતા તથા ભાઈબહેનના કપાયેલા અંગો જોઈને બાળકી દિવ્યા હબક ખાઈ ગઈ હતી. તે એક શબ્દ પણ બોલી શકવાની સ્થિતિમાં ન હતી.